A BIZOTTSÁG 504/2009/EK RENDELETE
(2009. június 15.)
a 2771/75/EGK, a 2777/75/EGK és a 2783/75/EGK tanácsi rendeletnek a tojás- és baromfihús-ágazatban történő alkalmazásával kapcsolatos egyes értesítésekről szóló 546/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) („az egységes közös piacszervezésről szóló rendelet”) és különösen annak 192. cikkére, összefüggésben a 4. cikkével,
tekintettel az ovalbuminra és laktalbuminra vonatkozó közös kereskedelmi rendszerről szóló, 1975. október 29-i 2783/75/EGK tanácsi rendeletre (2) és különösen annak 10. cikkére,
mivel:
(1)
Az 546/2003/EK bizottsági rendelet (3) előírja, hogy a tagállamoknak minden csütörtökön értesíteniük kell a Bizottságot a ketrecben tartott tyúkoktól származó A-osztályú tojásokat csomagoló állomásokon érvényes eladási árról, amely az L- és M-kategória átlaga. Egyes tagállamok a tojótyúkok védelmére vonatkozó minimumkövetelmények megállapításáról szóló, 1999. július 19-i 1999/74/EK tanácsi irányelv (4) átültetésekor saját területükön az irányelvben megállapított minimumkövetelményeknél szigorúbb állatjólléti előírásokat vezettek be. Ennek következtében egyes tojótyúktartási módokat már nem alkalmaznak minden tagállamban. Ezért azoknak a tagállamoknak, amelyek már nem tudnak tájékoztatást adni a ketreces tartásból származó tojás áráról, az alternatív tartásban termelt tojás áráról kell értesíteniük a Bizottságot.
(2)
A harmonizáció érdekében a húságazatbeli árakra vonatkozó valamennyi kommunikációnak a hét azonos napján kell történnie; így indokolt, hogy az értesítésekre szerdán kerüljön sor.
(3)
Az 546/2003/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 546/2003/EK rendelet 1. cikke (1) bekezdésének helyébe a következő szöveg lép:
„(1) Minden szerdán, legkésőbb (brüsszeli idő szerint) 12.00 óráig valamennyi tagállam elektronikus úton értesíti a Bizottságot:
a)
a ketrecben tartott tyúkoktól származó A-osztályú tojásokat csomagoló állomásokon érvényes eladási árról, amely az L- és M-kategória átlaga, vagy - amennyiben a ketrecben tartott tyúkoktól származó termelés már nem reprezentatív - az alternatív rendszerben tartott tojótyúkoktól származó tojás eladási áráról, megjelölve, hogy az említett eladási ár az alternatív tartásban termelt tojásra vonatkozik;
b)
a vágóüzemekben érvényes eladási árról vagy a reprezentatív piacokon az A-osztályú egész csirkére (más néven »65 %-os csirke«), vagy - amennyiben az reprezentatívabb - más kiszerelésű egész csirkére jegyzett nagykereskedelmi árról.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. június 15-én.